**İngilis dili Müəllimlərinin Peşəkarlıq Səviyyəsinin Təkmilləşdirilməsi və Sertifikasiyası Layihəsinin Təqdimatı**

**16 yanvar 2014-cü il**

**Azərbaycan Respublikası Təhsil Nazirliyi, Microsoft Korporasiyası, Mədəd Azərbaycan və British Council “İngilis dili Müəllimlərinin Peşəkarlıq Səviyyəsinin Təkmilləşdirilməsi və Sertifikasiyası” üzrə birgə layihə üçün əməkdaşlıq anlaşması imzalamışdır.**

Layihə çərçivəsində seçiləcək 300-ə qədər ingilis dili müəlliminin pedaqoji bilikləri və təhsildə informasiya texnologiyalarından istifadə bacarıqları qiymətləndiriləcək, fərdi peşəkarlıq səviyyəsinin təkmilləşdirilməsi imkanları təmin olunacaq, beynəlxalq sertifikasiya həyata keçiriləcək və müəllimlərin motivasiya strategiyasında layihənin fəaliyyət və mexanizmlərinin inteqrasiyası müzakirə ediləcək.

Təhsil Nazirliyi layihənin pilot tətbiqi mərhələsində strateji dəstək göstərəcək. Microsoft layihə iştirakçılarını Microsoft “Texnologiyalarla Tədris” məzmununu və qiymətləndirmə alətlərini, müəllim sertifikatlaşmasına dair müvafiq məlumatla təmin edəcək və müəllimlərin onlayn əməkdaşlığı üçün Office365 mühitinin yaradılmasına dəstək göstərəcək. British Council Cambridge ESOL “TKT Essentials Test”-nə (Tədris Bilik və Bacarıqları üzrə İmtahan) hazırlıq və müvafiq sertifikasiya alətlərindən istifadəni təmin edəcək. Mədəd Azərbaycan bu layihədə əsas icraçı təşkilat kimi çıxış edəcək. Layihə çərçivəsində nəzərdə tutulan bütün təlimlər Mədəd təşkilatı tərəfindən keçiriləcək. Təşkilat həmçinin layihə iştirakçılarını onlayn ünsiyyət və əməkdaşlıq alətlərinə çıxışla təmin edəcək, sertifikasiyanın koordinasiya və idarə olunmasını dəstəkləyəcək.

“İngilis dili Müəllimlərinin Peşəkarlıq Səviyyəsinin Təkmilləşdirilməsi və Sertifikasiyası” layihəsi bir illik layihədir və 2014-cü ilin yanvar ayından etibarən icra olunacaq.

Ətraflı məlumat almaq üçün müraciət edin:

İradə Huseynova

Proqram üzrə məsul şəxs

Mədəd Azerbaijan

1058/34 Moscow Avenue

Baku AZ1078, Azerbaijan

Tel: (+994 12) 530 8295

Email:   irada@madad.net

Web:     [www.madad.net](http://www.madad.net/) | [www.madad.az](http://www.madad.az/)